HANA วิ่งแรง 5% คาดนลท.ซื้อรับปันผล – ลุ้นไตรมาส 4 โตแกร่ง โบรกอัพเป้าใหม่ 85 บ.
HANA บวก 5% คาดนลท.ซื้อรอปันผล 1 บ. โบรกฯปรับกำไรสุทธิปี 2564 – 65 ขึ้น พ่วงราคาเป้าหมายใหม่ 85.00 บาท คาดไตรมาส 4 ฟื้นตัว และดีต่อเนื่องถึงไตรมาส 2/65
HANA บวก 5% โบรกฯปรับกำไรสุทธิปี 2564 – 65 ขึ้น พ่วงราคาเป้าหมายใหม่ 85.00 บาท คาดไตรมาส 4 ฟื้นตัว และดีต่อเนื่องถึงไตรมาส 2/65
18 ต.ค. 2564

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 10:07 น. อยู่ที่ระดับ 76.50 บาท บวก 3.75 บาท หรือ 5.15% สูงสุดที่ระดับ 76.75 บาท ต่ำสุดที่ระดับ 74.75 บาท ด้วยมูลค่าการซื้อขาย 444.04 ล้านบาท

ด้าน บล.เคทีบีเอสที จำกัด (KTBST) ระบุในบทวิเคราะห์ ปรับประมาณการกำไรสุทธิปี 2564 – 65 ขึ้น 12% และ 12% อยู่ที่ 2,456 ล้านบาท (เพิ่มขึ้น 29% จากปีก่อน) และ 2,740 ล้านบาท (เพิ่มขึ้น 12% จากปีก่อน) ตามลำดับ
โดยรับปัจจัยบวกจาก 1) ปรับ Gross margin ปี 2564-65 ขึ้นเป็น 15.0% / 14.5% ตามลำดับ เนื่องจากผลจากค่าเงินบาทอ่อนค่ากว่าที่คาด 2) ปรับประมาณการค่าเงินบาทปี 2565 ขึ้นเป็น 31.80 THB/USD อิง Bloomberg consensus จาก 30.50 THB/USD
ทั้งนี้ คาดไตรมาส 4/64 ฟื้นตัวจากไตรมาสก่อน และดีต่อเนื่องไปอย่างน้อยถึงไตรมาส 2/65 จากการคลี่คลายของ covid-19 และความต้องการชิ้นส่วน electronic ที่ยังแข็งแกร่ง โดยบริษัทจะมีกำลังการผลิตที่โรงงานอยุธยาเพิ่มขึ้นอีก 25%
ขณะที่ในปี 2565 บริษัทมีแผนจะขยายกำลังการผลิตในธุรกิจต่างประเทศเพิ่มเติม แบ่งเป็นในช่วงไตรมาส 1/65 จะเพิ่มกำลังการธุรกิจ IC ที่ประเทศจีนขึ้นอีก 1 เท่าตัวและในช่วงกลางปี 2565 จะซื้อโรงงานที่อเมริกาและย้ายไปที่ใหม่จากปัจจุบันที่เช่าอยู่ เพื่อรองรับการขยายตัวของธุรกิจ RFID Tags ซึ่งจะทำให้กำลังการผลิตที่อเมริกาเพิ่มขึ้น 1 เท่าตัว โดยคาดว่าจะใช้เงินราว 7.5 ล้านเหรียญสหรัฐฯ
อย่างไรก็ตาม ปรับราคาเป้าหมายขึ้นเป็น 85.00 บาท อิง PE ปี 2565 ที่ 25 เท่า จากการปรับกำไรสุทธิปี 2565 ขึ้น โดยอดีตราคาหุ้นเคยเทรดสูงสุดที่ PER 21 เท่า แต่มองว่าปัจจุบันราคาหุ้นควรเทรด ที่ premium กว่าในช่วงอดีตจากการเข้าไปลงทุนในธุรกิจที่มีมาร์จิ้นสูงมากขึ้น โดยราคาเป้าหมายอิงกำไรสุทธิปี 2565 มี upside risk จาก gross margin ที่ดีกว่าคาดจากค่าเงินบาทอ่อนค่า และ product mix ที่เปลี่ยนแปลงจากสินค้า Silicon carbide (SIC) เกี่ยวข้องกับอุตสาหกรรม power management โดยเฉพาะในธุรกิจ EV car
นอกจากนี้ที่ประชุมคณะกรรมการบริษัท วันที่ 15 ต.ค.2564 อนุมัติจ่ายปันผลจากงวดดำเนินงานวันที่ 1 ม.ค. 2564 ถึงวันที่ 30 มิ.ย. 2564 เป็นเงินสดในอัตรา 1 บาท ขึ้นเครื่องหมาย XD วันที่ 29 ต.ค.2564 และกำหนดจ่ายปันผลในวันที่  15 พ.ย.2564